Pildimäng lahendatud! – Propastop
28.04.2024
Pildimängu küsimusena kutsusime vaatama ERR  loo erioperatsioonide 2023. aasta detsembris toimunud õppusest. Uudise juures olev pildigalerii kujutab eriväelaste rünnakut. Küsime selle maja täpset aadressi, millele õpperünnak tehti.
Kõige robustsem viis mõistatus lahendada on otsida toore jõu meetodil, ehk läbi käia Google Street View’s kõik Kuressaare vanalinna tänavad. Et õppus toimus Kuressaares, kirjutas ERR artikkel.
Kavalam on appi võtta veebiotsing. Näiteks temaatlises portaalis militaar.net otsingusõnaga “erioperatsioonide”  ringi vaadates tuli välja postitus, mis andis vihje aadressile.
Häid soovitusi otsinguteks pakkusid ka lahendajad.
Mart S leidis ajalehe Saarte Hääl artikli, mis sama sündmust teise nurga alt kujutas. Fotodel paistval lipul olnud sõnade “grill house” järgi oli õige aadressi guugeldamine lihtne.
Gert V leidis põhjalikuma galerii, tuvastas piltidelt vastasmaja numbri 25 ja tõestas selle kaudu, et otsutav maja on just Uus tänav 18.
Sirli N kirjutas aga oma otsingust novellimõõtu teksti, kus kirjeldab värvikalt ülesande lahendamise põnevust.
Pildilise tõestuse jätame seekord avaldamata, see on ilmne ja iga lahendaja leiab selle ise Google Street View abil.
Suur tänu kõigile, kes lahendust leidma vaevusid. Varasemad sarnased ülesanded leiad otsisõnaga “Pildimäng” või samanimelisest rubriigist.